Pernille Rosenkrantz-Theil (S), 2014-04-11:
For en gangs skyld har vi et digitaliseringsforslag, som selv Ældre Sagen bakker op om.
Det er jo godt.
I dag er administrationen af sociale pensioner og boligstøtte i vid udstrækning afhængig af de oplysninger, som den enkelte modtager af ydelsen selv afgiver om sin indkomst.
Den nuværende administration er forbundet med en hel del besvær for borgerne, som skal finde og medsende dokumentation for indkomstforhold, som i de fleste situationer jo allerede er tilgængelige i SKATs registre. Dertil kommer, at reglerne i dag kan være svære at gennemskue for folk, og det indebærer, at det ofte er nødvendigt, at Udbetaling Danmark udøver et konkret skøn ved opgørelsen af indkomsten – et skøn, som får indflydelse på beregningen og størrelsen af pensionen eller boligstøtten.
Det skaber selvfølgelig en fuldstændig urimelig risiko for forskelsbehandling af borgere, hvis økonomiske forhold er meget ens.
Det er de eksisterende uhensigtsmæssigheder, som vi forsøger at rette op på med det her lovforslag.
Med forslaget skal reglerne for indtægtsreguleringen af sociale pensioner og boligstøtte tilpasses, så det bliver muligt at anvende indkomstoplysninger direkte fra SKATs registre i forbindelse med indtægtsregulering af folkepension og førtidspension og boligstøtte, vel at mærke uden at ændre de grundlæggende betingelser for retten til og principperne for indtægtsregulering af social pension og boligstøtte.
Det foreslås bl.a., at oplysningerne om indkomst fremover som altovervejende udgangspunkt skal hentes automatisk fra indkomstregisteret og andre skatteregistre, så man slipper altså for alt det her brevbøvl.
Det betyder, at borgernes oplysningspligt om indkomstforhold kan reduceres i meget væsentligt omfang.
Derudover bliver reglerne for skøn over indkomsten mere objektive.
Eksempelvis skal der være en entydig sammenhæng mellem indkomstperioden og ydelsesperioden, ligesom der indføres symmetri omkring beregningen som følge af indkomstændringer.
Det vil sige, at ydelsen bliver forhøjet eller nedsat, når modtagernes indkomst henholdsvis falder eller stiger.
På samme måde indføres efterregulering af både folkepension, førtidspension og boligstøtte, når den skattemæssige opgørelse foreligger.
Det betyder, at modtageren enten vil få krav om tilbagebetaling eller få en efterbetaling af ydelsen, hvis den faktiske indkomst viser sig at være henholdsvis højere eller lavere end forudsat ved udbetalingen i løbet af året.
Dertil kommer, at en række bagatelgrænser på boligstøtteområdet ophæves eller reduceres, ligesom det her forslag indeholder en række forslag til regelforenklinger på boligstøtteområdet, som ikke har relation til ændringerne af reglerne for indtægtsregulering, men som alle har det tilfælles, at de enten har en meget begrænset eller ingen anvendelse.
Med forslaget bliver administrationen af social pension og boligstøtte både smartere og mere enkel for den enkelte borger.
Der tages et stort skridt i retning af at sikre, at indtægtsafhængige sociale ydelser rent faktisk svarer til indkomsten, og at beregning af social pension og boligstøtte bliver lettere at forstå og bliver mere retfærdig og enklere for den enkelte modtager.
Det her er et forslag, som vi er rigtig glade for i Socialdemokratiet, fordi vi mener, at det giver en større gennemsigtighed, i forhold til hvad man har ret til, så man faktisk også får de ting udbetalt.
Derfor kan vi selvfølgelig støtte forslaget.